arnastofnun/IGC-2024 huggingface dataset:
Einkarekinn sími

Kostnaður við símtöl hrynur, þegar þau verða flutt á internetið. Hjá Telio í Noregi er farið að bjóða fólki ótakmörkuð símtöl innanlands og tvær og hálf klukkustund milli landa á mánuði fyrir samtals 1.500 krónur. Hér er netþjónusta fyrir síma þegar í boði hjá litlum fyrirtækjum og stórlaxarnir eru að setja sig í stellingar. Hrun símakostnaðar verður meiri háttar lífskjarabreyting án launahækkunar. Frelsun okkar frá ríkisrekstri í síma er að verða gleðileg andstæða við dýrseldan ríkisrekstur á rafmagni úr vatnsorku til heimilanna.
Dani er fastur fyrir

Anders Fogh Rasmussen forsætisráðherra hefur ítrekað, að Danmörk muni ekki biðjast afsökunar á teiknimyndum af Múhameð spámanni. Hann hefur líka ítrekað, að ekki verði linað á reglum um innflytjendur. Þær hafa þótt vera hinar ströngustu í Evrópu. Hann segir þó, að þær séu hinar réttu. Önnur lönd í Evrópu muni taka þær upp. Stjórnvöld í löndum múslima hafa ekki beðizt afsökunar á manndrápum, morðhótunum og íkveikjum, enda segir hann, að þau noti myndirnar til að auglýsa múslimsku sína af pólitískum ástæðum innanlands.
Ljótur leikur klerka

Fogh Rasmussen sagðist telja, að islam geti samrýmzt lýðræði. Hins vegar sé nauðsynlegt fyrir múslima í Danmörku og almennt í Evrópu að fallast á lýðræði þess landsins, sem þeir gera að sínu heimalandi. Hann sagði, að Danmörk krefjist þess, að múslimar virði danska siði og reglur, svo sem málfrelsi, jafnrétti kvenna og algeran aðskilnað ríkis og trúar. Hann benti á þann ljóta leik, að múslimskir klerkar frá Danmörku fóru um lönd múslima með falsaðar teiknimyndir til að æsa ríki og þjóðir miðausturlanda upp gegn Dönum.
Illskeyttir klerkar

Múslimskir klerkar í Danmörku, Bretlandi og víðar í Evrópu hafa reynt að nota teiknimyndirnar til landráða gegn viðkomandi ríkjum. Þeir hafa logið upp teiknimyndum og hvatt menn til manndrápa. Undarlegt er, að vestræn ríki skuli sætta sig við slíka framkomu, sem stríðir gegn lögum og rétti. Brezkur klerkur fékk þó sjö ára dóm fyrir að æsa til manndrápa. Eins og oftar áður í sögunni eru það klerkar, sem mest æsa til illvirkja, svo sem Ian Paisley í Norður-Írlandi. Þegar pólitík klæðist búningi trúar, verður hún fyrst illskeytt.
Eins og Rómverjar

Í Róm hagar þú þér eins og Rómverjar, segir enskt máltæki, “When in Rome do as the Romans”. Það geri ég, geng settlega um í kaþólskum kirkjum. Þegar ég var þrjár vikur í Marokko og tvær vikur í Egyptalandi, hagaði ég mér eins og ráðlagt er að gera, sýndi leiðsögumanni virðingu, þótt hann segði gott, að kona hafi hálfan rétt á við karl. Hið sama gildir um múslima, sem koma til Evrópu, þeir verða að laga sig að siðum þar. Þeir mega ekki láta illa, þótt þeim líki ekki siðir, þeirra á meðal háð. Þeir eiga í Róm að haga sér eins og Rómverjar.
Lotus Notes

Guardian segir, að ekkert forrit í heimi sé eins óvinsælt og Lotus Notes. Sérstakar heimasíður fjalla um, hversu ómögulegt það sé. Þetta kemur mér ekki á óvart, hef oft þurft að nota það og alltaf verið jafn hissa á, að það er beinlínis fjandsamlegt. Að grunni til er það samstarfsforrit, sem bætt er ofan á tölvupósti og ýmsu fleiru til að gera það að heildarforriti. Eins og oft vill verða um slík forrit, sem gera allt, gerir það alla hluti illa. Merkilegast við forritið er þó, að það skuli hafa lifað í áratug við þessar mótdrægu aðstæður.
Eftirlitskerfið

George C. Deutsch var til skamms tíma talsmaður NASA, geimferðastofnunar Bandaríkjanna. Hann átti að gæta þess, að niðurstöður vísindamanna væru í samræmi við stjórnarstefnuna. Hann er frægastur fjölmargra slíkra eftirlitsmanna stjórnvalda með vísindamönnum. Hann hindraði viðtöl við James E. Hansen, helzta vísindamann NASA í umhverfismálum. Einkum reyndi hann að hindra, að minnzt væri á þróunarkenningu Darwins. Nú hefur komið í ljós, að prófgráða Deutsch er fölsuð, hann hefur alls enga. Því varð hann að segja af sér.
Erfðabreytingarnar

Heimsviðskiptastofnunin hefur sýnt eðli sitt með því að úrskurða, að Evrópa megi ekki hamla gegn erfðabreyttum matvælum með því að láta merkja þau sérstaklega á umbúðum. Það er ekki talið í þágu hnattvæðingar, að fólk fái í Evrópu að sjá, hvað það er að kaupa. Auðvitað munu Evrópumenn ekki taka neitt mark á hinum ógeðfellda úrskurði og halda áfram að neita sér um þau matvæli, sem íslenzk stjórnvöld reyna að troða upp á Íslendinga. Sama er að segja um þriðja heiminn. Frankenstein-fæða verður ekki talinn nothæfur matur næstu áratugina.
Miðaldaskríllinn

Óeirðir miðaldaskrílsins í löndum múslima eru ekki sjálfbærar, heldur var stofnað til þeirra af stjórnvöldum af ýmsum hagsmunaástæðum. Stjórnvöld í Sýrlandi og Íran hafa lengi sætt vestrænni gagnrýni, eru að borga fyrir sig og Sýrland er þar á ofan að sýna tennur sínar í Líbanon. Hagsmunir klerka skipta einnig miklu í þessu samhengi. Þannig hefur tiltölulega borgaraleg Palestína smám saman tekið upp svipað trúarofstæki og ríkir annars staðar í heimi múslima. Þar er verið að æsa til trúarstríðs gegn brezk-bandarískum krossferðum nútímans.
Kastalavirkið

Á sama tíma og múslimar láta ófriðlega gegn vestrænu málfrelsi er ekki lát á spennunni milli Bandaríkjanna og Evrópu. Bandaríkin hafa lokað sig af fyrir umheiminum og sjónarmiðum þaðan. Þau fara ein í krossferðir með sérvöldum stuðningsríkjum á borð við Bretland og Danmörku, Pólland og Ítalíu. Hugarfar ráðamanna í Bandaríkjunum er eins og í kastalavirkjum miðalda, þegar krossferðir voru í tízku. Afleiðingin af krossferðunum er sú, að 87% Íraka vilja strax losna við bandaríska herinn samkvæmt könnun þar í landi.
Skipta Halldóri út

Valdabarátta manna Halldórs Ásgrímssonar í Framsóknarflokknum hefur gert lítinn flokk einsleitari. Fjöldi áhrifamanna er í ónáð forustunnar, þar á meðal Guðni Ágústsson og Siv Friðleifsdóttir, Kristinn H. Gunnarsson og Jónína Bjartmarz. Flokkurinn er svo illa farinn að fylgi, að skipta verður Halldóri út fyrir kosningar til að flokkurinn eyðist ekki alveg upp. Þá verður ekkert eftir af nothæfu fólki í áhrifastöðum. Aðstoðarmenn ráðherra og aðrir handaflsmenn í stofnun kvenfélaga og öðru innanflokksstríði sitja þar í öllum fletum.
Chamberlain er hér

Meðan ráðamenn á Vesturlöndum báðust afsökunar út og suður á birtingu teikninga af Múhameð spámanni í Jyllandsposten, brenndi miðaldaskríll í heimi islams sendiráð og eftirlíkingar fólks, lét öllum illum látum, án þess að nokkrum ráðamanni í þessum ríkjum dytti í hug að biðjast afsökunar. Ástandið minnir á stöðuna fyrir 65 árum, þegar Neville Chamberlain hneigði sig og beygði, meðan Hitler lagði undir sig nágrannaríkin hvert af öðru. Fullorðnir menn á borð við Jimmy Carter verða sér til skammar með því að verja miðaldaskrílinn.
Þrír Kastróar

Yfirgangur Bandaríkjanna í rómönsku Ameríku hefur margfaldað óvini þeirra. Nú er ekki lengur einn Castro á Kúbu, heldur annar í Venezúela og hinn þriðji kominn til valda í Bolivíu. Uppgangur róttækra manna af því tagi byggist á sárri fátækt almennings og hamslausri græðgi yfirstéttarinnar. Þegar bandarískir ráðgjafar hafa nógu lengið látið siga hermönnum á almenning í rómönsku Ameríku, snýst hann að lokum gegn öllum kvölurum sínum. Og fólkið í álfunni kennir frjálsri verzlun og hnattvæðingunni um döpur örlög sín.
Flugsætið er dýrt

Þeir, sem gagnrýna fólk fyrir jeppa, ættu að skoða þann kost í baráttunni gegn óhóflegri benzíneyðslu að hætta að ferðast til útlanda. Athuganir hafa leitt í ljós, að benzíneyðsla á hvert sæti í flugvél er meira í einni ferð fram og til baka er meiri en benzíneyðsla eins jeppa á ári. Með einni ferð Árna Finnssonar, framkvæmdastjóra Náttúruverndarsamtakanna, á ráðstefnu í útlöndum notar hann meira benzín er jeppakallinn og veldur meiri útblæstri gróðurhúsalofttegunda en jeppakallinn. Mörg er hræsnin í heiminum og margur er félagslegi rétttrúnaðurinn.
Íslenzk hestanöfn

Hvað sem verður um Íslendinga í framtíðinni, þá er sumarljóst, að íslenzki hesturinn er sjarmör, sendiherra og sigurvegari. Íslenzkir hestar eru orðnir tvöfalt fleiri í útlöndum en hér á landi. Í Þýzkalandi einu eru eins margir íslenzkir hestar og eru hér á landi. Þegar Íslendingar verða búnir að missa tungumálið og verða öllum gleymdir, svo sem réttlátt er vegna hræsni þeirra og félagslegs rétttrúnaðar, þá mun íslenzki hesturinn blómstra víða um heim og íslenzka enn vera notuð sem tungumál í nöfnum tugþúsunda íslenzkra hesta.
Nýr járningamaður

Ég er kominn með nýjan járningamann, ungan mann, sem er dæmigerður fyrir nútímann. Hann er með í farteskinu langa menntun í faginu í útlöndum, þar sem hann hefur lært hvort tveggja að járna heitt og kalt. Hann hefur líka lært heimasíðugerð til að kynna þjónustu sína, fyrsti járningamaðurinn, sem það gerir. Hann segist vera að taka þátt í að stofna félag járningamanna. Þar sem þetta er ein elzta og brýnasta atvinnugrein landsins, er gaman að sjá, hversu vel hún blómstrar í nútímanum, auðvitað við hlið marglofaðra hestanuddara.
Eitra samfélagið

Ekki gleyma, að það voru róttækir múslimar á Vesturlöndum, sem ofsóttu brezka rithöfundinn Salman Rushdie og myrtu hollenska kvikmyndamanninn Theo van Gogh. Ekki gleyma, að ástæðan fyrir teikningum af Múhameð spámanni í Jyllandsposten voru mótmæli gegn því, að enginn hafði þorað að myndskreyta barnabók um Múhameð spámann af ótta við tilræðismenn. Þannig er islam að eitra vestrænt samfélag innan frá. Þegar hefur verið gengið allt of langt í Vestur-Evrópu við að þjónusta múslimsk áhugamál, sem stinga í stúf við vestrænar hefðir.
Ekki húsum hæf

Engin trúarbrögð heimsins eru eins og islam. Engin ólga verður í heiminum, þótt umboðsmenn kristni, búddatrúar, brahmisma eða sjintó telji trú sína hafa sætt móðgunum. Ýmis dæmi eru um, að öll þessi útbreiddu trúarbrögð skilja milli trúar og stjórnmála í veraldlegum ríkjum, á vesturlöndum eftir frönsku og bandarísku byltingarnar. Trú múslima er hin eina, sem setur trúna ofar veraldleikanum, gerir menn múslima fremur en borgara. Hún er hin eina, sem sannanlega kallar á hryðjuverk og fjöldamorð, eina trúin, sem ekki er húsum hæf.
Grín að trúnni

Ekki veit ég, hvað Múhameð spámaður sagði í rauninni. En þá kenningu, sem höfð er eftir honum, að hver karl fái 70 hreinar meyjar í himnaríki, er að sjálfsögðu eingöngu hægt að spotta. Og einnig er eðlilegt, að menn geri grín að dálæti ýmissa klerka múslima á hryðjuverkum og fjöldamorðum. Full ástæða er til að gera grín að spámanni múslima og trú þeirra. Hún sýnir umheiminum andlit, sem er grátt af forneskju, feðraveldi og ofbeldi. Því er heldur ekkert ljótt við, að vestræn ríki fari farlega við að leyfa múslimum búsetu hjá sér.
Fjölmenningin

Blöð í heimi múslima eru oft ekki vönd að efni sínu. Þau birta myndir af fólki að brenna vestræna fána og eftirmyndir af vestrænum leiðtogum. Þar sjást líka teikningar af Ísraelsmanni við mannát. Enginn mótmælir slíku, enda þarf mikið til að egna vestrænt fólk. Hins vegar varð allt brjálað, þegar birtar voru teikningar í Evrópu af Múhameð spámanni. Þetta sýnir, að menningarlegt úthaf er milli vestrænna og íslamskra þjóða. Við höfum loksins áttað okkur á, að þetta úthaf gerir fjölmenningarþjóðfélag ókleift að þessu leyti.
Engin afsökun

Við búum í góðu þjóðfélagi, gölluðu en góðu. Við búum ekki í ríki, þar sem þjóðmenning er frosin, lítt skapandi og ófrjáls. Við búum ekki í ríki, þar sem lítið er um vísindi og uppfinningar. Við búum ekki í ríki, þar sem fólk brennir útlenda fána og eftirmyndir útlendinga. Við búum ekki við stjórn klerka. Við búum semsagt ekki í neinu af ríkjum Múhameðs spámanns. Við búum við arfleifð Voltaire og munum ekki sætta okkur við, að framandi sjónarmið neyði okkur út af þeirri braut. Við munum því ekki verða við óskum múslima um að biðjast afsökunar.
Páfinn banni

Til marks um vitleysuna, sem veður um lönd múslima, er krafa Najef prins, innanríkisráðherra Sádi-Arabíu um, að páfinn í Róm banni teikningar af Múhameð spámanni, þótt páfinn hafi ekki bannað teikningar af Kristi og geti raunar ekki bannað eitt né neitt. Hugmynd ráðherrans sýnir í hnotskurn, að þjóðir spámannsins hafa enga hugmynd um, hvernig vestrænt þjóðfélag virkar og hvað það er, sem hefur lyft því upp úr eymd og volæði fyrri alda. Það er gersamlega úti af kortinu að láta hótanir um hryðjuverk víkja okkur frá vestrænum forsendum.
Fjör í pólitík

Það er fjör í pólitíkinni á Seltjarnarnesi. Tveir eru í framboði um flest sæti, þar á meðal það efsta. Baráttan er tiltölulega hófsöm, lítill kostnaður á hvern frambjóðanda. Þeir hafa sent okkur fáorða bæklinga, þar sem í ljós kemur, að flestir hafa áhuga á málaflokkum barna og aldraðra. Ætla mætti að þetta væri prófkjör hjá Samfylkingunni, en það er raunar hjá Sjálfstæðisflokknum. Þar sem sá flokkur hefur frá söguöld verið með meirihluta á Nesinu, er þetta prófkjör áhrifameira en sjálfar kosningarnar verða.
Síðbúin játning

Hættan á hryðjuverkum núna meiri en nokkru sinni fyrr að mati bandarískra embættismanna. Þótt Bandaríkin hafi haft hendur í hári nokkurra millistjóra alKaída, hefur hreyfingin breiðst út og náð samstarfi við hliðstæðar hreyfingar, svo sem Abu Zarkavi í Írak. Net hryðjuverkasveita er dreifðara en áður og erfiðara viðureignar. Allt þetta hafa menn lengi vitað, en Bush forseti hefur lengi haldið fram, að vel gangi aðgerðir gegn hryðjuverkum. Hann segir líka að vel gangi í Afganistan og Írak, þótt aðrir séu aldeilis ekki á sama máli.
Vinsældir ríkja

Íran og Bandaríkin eru verstu ríki heims samkvæmt nýrri könnun, sem náði til 40.000 manns í 33 löndum, talin hafa verst áhrif. Almennt er Evrópulönd bezt allra ríkja, talin hafa bezt áhrif. Sérstaklega líta menn jákvæðum augum á Evrópu í heild, nánast enginn telur hana hafa vond áhrif. Þessar niðurstöður tengjast því, að rof hefur orðið milli stefnu Evrópu og Bandaríkjanna í heimsmálunum á síðustu árum. Evrópa er því vel sett til framtíðaráhrifa.
Adolf í fordómum

Adolf Ingi Erlingsson íþróttafréttmaður telur hestamenn rallhálfa braskara, sem stundi dund en ekki íþrótt. Ég veit ekki, hverja hann þekkir eða þekkti í gamla daga, þegar hann taldi sér trú um, að þessi væri ímynd hestamanna. Hitt er svo annað mál, að hestamennska og golf eru fjölmennustu greinar innan íþróttasambandsins og hafa þá sérstöðu umfram aðrar greinar, að þær eru stundaðar af öllum þorra félagsmanna, eru almenningsíþróttir. Hið sama verður ekki sagt um þorra annarra íþróttagreina. Adolf Ingi skautar á hálum ís í fordómum sínum.
Hvar er vetnið nú?

Strætó hefur tekið í notkun tvo metanvagna, sem ganga fyrir rusli úr Sorpu. Slík endurvinnsla er gagnleg, en metan nær mjög skammt og er engan vegin sambærilegt við vetnið, sem getur leyst olíur af hólmi í samgöngum. Ég saknaði þess, að enginn minntist á stöðu vetnisins, þegar þeir voru að hossa sér á metaninu. Hafa pólitíkusar landsins gleymt því eins og Hjálmar Árnason, að til stóð, að Ísland yrði fyrsta vetnislands heimsins. Eða eru þeir bara að hala í land? Ekkert hefur komið í ljós, sem á að hindra sigur vetnisins sem orkugjafa.
Einfaldir skattar

Skattar eiga að vera einfaldir og þeir eiga ekki að vera tekjujöfnun. Alls konar aðrar leiðir eru til tekjujöfnunar, svo sem barnabætur, örorkubætur, ellistyrkur og frí þjónusta á borð við spítala, skóla og leikskóla. Stig tekjuskatts á að vera eitt. Tekjuskattur á laun og fjármagn á að vera hinn sami. Vaskur á að vera einn á allar vörur og þjónustu, líka matarskattur. Vask á að leggja á allar innfluttar vörur og á farseðla til og frá landinu. Hafa má til marks um lítinn kjark pólitíkusa, að þeir hafa ekki komið svona einföldun í verk.
Þrjár bíómyndir

Þrjár bíómyndir munu hafa áhrif á gang mála í miðausturlöndum, ekki af því að þær lýsi staðreyndum rétt, heldur af því að þær reyna að brjótast út úr þröngum þjóðernissjónarmiðum, þar sem mín þjóð gerir allt rétt og hinar gera allt rangt. Þær fjalla ekki um baráttu góðs og ills, heldur um fólk. Þetta eru Paradise Now eftir Hany Abu Assad, Syriana eftir Stephen Gaghan og München eftir Steven Spielberg. Áhorfendur hafa líka gott af að átta sig á, að ekkert er athugavert við að líkja saman ofbeldi stjórnvalda annars vegar og hryðjuverkum hins vegar.
London er sveit

Þétting byggðar er tízkufyrirbæri, sem ekki hefur haft áhrif á London, eina af dreifðustu borgum í Evrópu. Þar býr fólk í úthverfum og líður bara vel, þrátt fyrir kenningar skipulagsfræðinga um, að þétta skuli byggð. Raunar á dreifbýlið í London sér aldagamlar rætur. Hrein unun er að skoða marga af útbæjunum og enn betra að búa þar. Þétting byggðar er síður en svo neitt áhugamál fólks, sem býr í brezkum útbæjum. Það rekur upp ramakvein, ef upp koma hugmyndir um slíkt. Heppilegt er, að Reykjavíkurlistinn skuli ekki vera við völd þar í landi.
Tillitssemin víkur

Evrópa er heimshluti, sem hefur farið um úfin höf mikilla hörmunga öldum saman og loksins siglt í heila höfn á síðustu sextíu árum. Allir eru sammála um, að framvegis verði aldrei stríð í Evrópu. Fólk dansar ekki lengur kringum skurðgoð þjóðernis og trúarbragða og hefur ákveðið að lifa í friði hvert við annað. Evrópa hefur meira að segja stofnað Evrópusamband.

Mikilvægur þátur þessa menningarheims Evrópu er, að fólki finnst eðlilegt, að ekki séu allir eins. Þeir, sem eru kristnir, sætta sig við, að í kringum þá séu trúleysingjar og fylgismenn margs konar trúarbragða, þar á meðal múslimar. Evrópa telur sig vera farsæla og umburðarlynda höfn, þar sem fólk kippir sér ekki upp við fjölbreytni og lætur hana ærulaust yfir sig ganga.

Hornsteinn Evrópu er þjóðskipulag frelsis til orða og athafna. Fólk má sitja alls konar fundi og vera í alls konar félögum. Það má fá þær fréttir, sem það kærir sig um. Það má hafa hvaða skoðanir, sem það vill. Það er engin skylda, að öllum líki við þessa fundi, þessi félög, þessar fréttir, þessar skoðanir. Félagslegum réttrúnaði er haldið í skefjum í Evrópu.

Þó eru komnir til sögunnar í Evrópu múslimar, sem telja sér ekki líða vel í öllu þessu frelsi. Þeir heimta til dæmis, að Evrópa taki meira tillit til íslams en hún tekur til annara trúarbragða. Þeir hafa gengið af göflunum út af skrípamyndum af Múhameð spámanni, sem birtust fyrst í Jyllandsposten og síðar í mörgum dagblöðum í Evrópu, þar á meðal í DV hér á Íslandi.

Í lið með múslimum hafa gengið talsmenn félagslegs réttrúnaðar, sem vilja sýna múslimum svo mikla tillitssemi, að hún stríði gegn menningarlegum forsendum Evrópu nútímans. Tillitssemi þessa fólks er svo mikil, að henni nægir, að einhver telji sig vera móðgaðan, þá verði að taka hann trúanlegan og gera eitthvað til að bæta honum upp þá móðgun, sem hann hefur sætt.

Friðurinn í Evrópu hvílir hvorki á tillitssemi né félagslegum réttrúnaði. Hann er afleiðing hins opna og frjálsa þjóðfélags, sem hefur kennt fólki að sætta sig við, að því sé ekki sýnd tillitsemi. Friðurinn hvílir meðal annars á litlum staðreyndum á borð við, að birta má skrípamyndir af Jesú Kristi án þess að kristið fólk ærist. Það sama á að gilda um Múhameð.

Það kann ekki góðri lukku að stýra að setja tillitssemina á stall, hvað þá að setja hana ofar skoðanafrelsinu og upplýsingafrelsinu. Slíkt grefur undan vestrænu þjóðskipulgi. Gott er því, að nokkur dagblöð í Evrópu hafa vikizt undan möru tillitsseminnar og birt skrípamyndir af Múhameð spámanni.
Móðgandi skoðanir

Brezka stjórnin reyndi að koma á banni við móðgunum við trú múslima, en tókst ekki að koma lögunum gegnum lávarðadeildina. Hún tók út orðin “níð” og “móðgun”, en skildi eftir orðið “ógnun”. Samkvæmt því er móðgun því aðeins bönnuð, að í henni felist ógnun eða hótun. Brezka stjórnin var ekki sátt og vildi koma orðalaginu í fyrra horf, þótt vestræn menning sé sátt við móðganir við trúfélög sem og aðrar stofnanir. Lávarðarnir vildu viðhalda frelsi manna til að hafa móðgandi skoðanir. Það var svo staðfest í brezka þinginu í gær.
Félagsleg rétttrú

Fjallað var um félagslegan réttrúnað í umræðunni í Bretlandi um frumvarp stjórnvalda um bann við móðgunum við trúarbrögð. Bent hefur verið á, að ófært sé, að menn eða stofnanir geti sagt: Ég er móðgaður. Og það eigi að gilda sem heimild um, hvort um móðgun sé að ræða. Svipaðar fullyrðingar hafa heyrzt hér á landi, þar sem menn menn vilja þrengja að móðgunum og einkum gera þær dýrari í meiðyrðamálum. Á þessu sviði lýðræðis mátti sjá merki um afturför í báðum löndum. Móðgunarklausan var þó felld í brezka þinginu í gær.
Leitað að linsum

Brezka frumvarpið gerir ráð fyrir, að bannað sé að birta mynd af bænastund múslima og skrifa þar undir: Leitað að linsum Khomeini erkiklerks! Salman Rushdie hefði ekki mátt skrifa Satansversin. Auðvitað hefði Jyllandsposten ekki mátt birta teikningu af Múhameð spámanni með sprengju vafða í túrban. Frumvarpið felur í sér, að einhver segist vera móðgaður og þá á bannið að taka gildi, gróft dæmi um félagslegan réttrúnað. Brezka þingið gerði rétt og hafnaði þessu. Hins vegar er hugsanlegt, að Alþingi Íslendinga bili í meiðyrðafrumvarpinu.
Dario Fo

Gamalt nóbelsskáld hyggst verða næsti borgarstjóri Milano á Ítalíu. Dario Fo er orðinn 79 ára, en lætur ekki deigan síga, frægastur fyrir háð í leikritum um ríka og volduga. Kosningaloforð hans er: Ég er ekki maður málamiðlana. Í kosningunum er hann studdur af græningjum og kommúnistum. Skoðanakönnun spáir honum ekki sigri, en öðru sætinu. Bruno Ferrante, fyrrverandi lögreglustjóri í Milano, mældist með 45% fylgi og Dario Fo með 43% fylgi. Við hæfi er, að ein af bókum Fo fjallar einmitt háðulega um lögreglustjóra í Milano.
Spillingin

Alþjóðabankinn og Þróunarsjóðurinn hafa lánað Kenya milljarða í kjölfar greina um spillingu í Kenyja, skrifaðar af John Githongo, sem ráðinn var af stjórnvöldum til að útrýma spillingu. Hann er núna landflótta í Bretlandi og lýsir í greinunum, hvernig ráðamenn Kenya láta milljarða af slíkri aðstoð hverfa inn á persónulega reikninga. Þetta er eitt fyrsta afrek Paul Wolfowitz, nýs forstjóra Alþjóðabankans. Sir Edward Clay, fyrrverandi sendiherra Bretlands í Kenya, hefur harðlega mótmælt því, sem hann kallar blindu og heimsku bankans.
Vandlifað

Leitarvélin Google hefur komið upp kínverskri leit, sem útilokar bannað efni, svo sem orðin lýðræði og frelsi. Google hefur sér það til forláts, að neðst á síðunum stendur berum orðum, að leitin hafi verið ritskoðuð. Staða Google er því skárri en staða Yahoo, sem beinlínis hjápaði stjórnvöldum í Kína til að hafa hendur í hári manns, sem rak stjórnarandstöðu á netinu, og dæma hann í sex ára fangelsi. Það er vandlifuð sambúðin við mesta óvin lýðræðis og frelsis í heiminum. Mörg af þekktustu fyrirtækjum heims hafa í Kína farið flatt á gróðafíkninni.
Mikið gengur á

Mikið getur gengið á í litlum flokki. Þótt víðar séu átök en í Framsókn, er stríðið þar mest og markvissast. Allt verður Framsókn að deilu, prófkjör, stjórnarkjör kvenfélaga og smölun í sértrúarsöfnuðum. Jafnan eru það menn úr hirð formannsins, einkum aðstoðarmenn ráðherra, sem sækjast til valda. Reynt er að gera flokkinn þægari formanninum og losna við fólk, sem ekki er í innsta hring. Kristinn H. Gunnarsson er höfuðóvinur, Jónína Bjartmarz og Siv Friðleifsdóttir eru ekki í náðinni. Enda hentar litlum flokki að hafa þrönga klíkun við völd.
Angela Merkel

Angela Merkel er dæmi um pólitíkus, sem ekki áttar sig á, að kosningar í heimi múslima hafa öfug áhrif við vestræna óskhyggju. Hún vill núna refsa Palestínumönnum fyrir að kjósa ekki rétt. Þýzki kanzlarknn er í Ísrael í dag og ætlar að hitta hinn sigraða Mahmud Abbas, en ekki sigurvegarana frá Hamas-flokknum. Sigur Hamas í kosningunum stafar af réttlátri reiði fólks gegn grófri spillingu manna Arafats, og gegn langvinnu árangursleysi við að stofna sjálfstætt ríki í skugga Ísraels. Ekki er vitrænt að hóta mönnum illu fyrir að kjósa frjálst.
Nýr dómari

Leppstjórn Bandaríkjanna í Írak á í mestu vandræðum með réttarhöldin yfir einræðisherranum Saddam Hussein. Þrýst var á Rizgar Amin dómara að herða réttarhöldin, svo að hann sagði af sér vegna þrýstings stjórnvalda. Nú er kominn nýr dómari, Abdel Rahman, sem lætur vísa sakborningum úr salnum, ef þeir eru með múður. Fréttastofa Reuters segir líklegt, að hann nái tökum á salnum. Það verður ekki seinna vænna, því að réttarhöldin hafa lengi verið skrípaleikur og stundum öngþveiti. Í gær var rekinn út hálfbróðir Husseins, Barzan al-Tikrit.